Document ID: 32012R0636

A BIZOTTSÁG 636/2012/EU RENDELETE
(2012. július 13.)
a foltos tőkehal állományainak a Skóciától nyugatra fekvő területeken történő védelmére irányuló sürgősségi intézkedésekről szóló 161/2012/EU rendelet alkalmazásának hat hónappal való meghosszabbításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a 2371/2002/EK tanácsi rendeletre (1) és különösen annak 7. cikkére,
mivel:
(1)
A Skóciától nyugatra fekvő vízterületeken a foltos tőkehal állományainak védelmét fenyegető komoly veszélyek bizonyítékai arra késztették a Bizottságot, hogy a 2371/2002/EK rendelet 7. cikke alapján elfogadja a foltos tőkehal állományainak a Skóciától nyugatra fekvő területeken történő védelmére irányuló sürgősségi intézkedésekről szóló, 2012. február 23-i 161/2012/EU rendeletet (2).
(2)
A 2371/2002/EK rendelet megállapítja, hogy a sürgősségi intézkedések nem tarthatnak tovább hat hónapnál, és a Bizottság hozhat új döntést alkalmazásuk legfeljebb hat hónappal történő meghosszabbításáról.
(3)
Az említett sürgősségi intézkedések elfogadását indokló okok a foltos tőkehal jelenlegi idényben folytatott halászatának végéig fennállnak. Az intézkedések meghosszabbításának elmaradása esetén az intézkedések eddigi pozitív eredményei semmissé válhatnak. Mivel az említett faj halászata most is folyik, a sürgősségi intézkedések elévülése nyomán újra érvénybe lépnének a fogások összetételére vonatkozó követelmények, ami viszont fokozná a visszadobás mértékét és ezáltal növelné a foltos tőkehalra és más állományokra nehezedő halászati terhelést, hiszen a halászok jogosan törekszenek arra, hogy a kvótájuk keretében fogott halakat kirakodják.
(4)
Előfordulhat, hogy a 161/2012/EU rendelettel érintett foltostőkehal-állományok állandó védelmét célzó intézkedések nem lépnek életbe mielőtt a hivatkozott rendelet hatályát veszti. Ezalatt a foltos tőkehal védelmét fenyegető kockázatok továbbra is fennállnak.
(5)
Ezért a 161/2012/EK rendeletben előírt sürgősségi intézkedéseket helyénvaló hat hónappal meghosszabbítani,
ELFOGADTA EZT A RENDELETET:
1. cikk
A 161/2012/EU rendelet alkalmazását 2013. február 25-ig meg kell hosszabbítani.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. július 13-án.

Labels: 20
11
6